section_heading: Nastanak
paragraph_text: Grieg nije pokazivao interes za veća djela; Koncert za klavir i orkestar u a-molu njegov je jedini završeni klavirski koncert. Napisao ga je 1868. godine u Danskoj, ali zbog poslova u Norveškoj nije bio na premijeri 3. travnja 1869. u Kopenhagenu. Umjesto njega solist na premijeri bio je Edmund Neupert. Grieg je više puta prerađivao koncert i načinio je preko 300 izmjena u orkestraciji. Iako je Griegu nadahnuće za taj koncert bio Schumannov Klavirski koncert u a-molu koji je slušao u izvođenju Clare Schumann još 1858. na studiju u Leipzigu, nije imitacija tog koncerta, premda imaju neke slične elemente. Osim što je Koncert jedno od najpoznatijih Griegovih djela, spada i u popularnije klavirske koncerte u svijetu.